鄭僉判取蘇黄門圖史園囿文章鼓吹之語爲韻見貽輒復賡載  其八
作者：方岳
朝代：宋

paragraphs: 他山有高梧，摵摵入凉吹。
物情競趨新，不覺失故翠。
吾生夫何如，坐爲有身累。
青山久蹉跎，白髮竟顦顇。
平生老瓦盆，笑我識丁字。
爲言已衰遲，有口不如醉。
醉中當自知，生世略如寄。
何爲爭市朝，以死博一愧。
一杯爲引滿，遂及二三四。
頹然乎林間，客去吾欲寐。